**Έκθεση της Κοινοβουλευτικής Επιτροπής Παιδείας και Πολιτισμού για τους κανονισμούς «Οι περί Λειτουργίας των Δημόσιων Σχολείων Μέσης Εκπαίδευσης (Τροποποιητικοί) (Αρ. 2) Κανονισμοί του 2022»**

**Παρόντες:**

|  |  |
| --- | --- |
| Παύλος Μυλωνάς, πρόεδρος | Χρίστος Χριστοφίδης |
| Χρύσανθος Σαββίδης | Αντρέας Καυκαλιάς |
| Γιώργος Κάρουλλας | Ανδρέας Αποστόλου |
| Πρόδρομος Αλαμπρίτης | Αλέκος Τρυφωνίδης |

Η Κοινοβουλευτική Επιτροπή Παιδείας και Πολιτισμού μελέτησε τους πιο πάνω κανονισμούς σε συνεδρία της, που πραγματοποιήθηκε στις 23 Νοεμβρίου 2022. Στο πλαίσιο της εξέτασης των εν λόγω κανονισμών κλήθηκαν και παρευρέθηκαν ενώπιον της επιτροπής ο Υπουργός Παιδείας, Αθλητισμού και Νεολαίας, εκπρόσωποι του Υπουργείου Παιδείας, Αθλητισμού και Νεολαίας, της Διεύθυνσης Μέσης Γενικής Εκπαίδευσης και της Διεύθυνσης Μέσης Τεχνικής και Επαγγελματικής Εκπαίδευσης και Κατάρτισης του ίδιου υπουργείου, της Νομικής Υπηρεσίας της Δημοκρατίας, της Οργάνωσης Ελλήνων Λειτουργών Μέσης Εκπαίδευσης Κύπρου (ΟΕΛΜΕΚ), της Οργάνωσης Λειτουργών Τεχνικής Εκπαίδευσης Κύπρου (ΟΛΤΕΚ), της Παγκύπριας Συνομοσπονδίας Ομοσπονδιών Συνδέσμων Γονέων Δημοσίων Σχολείων Μέσης Εκπαίδευσης και της Παγκύπριας Συντονιστικής Επιτροπής Μαθητών (ΠΣΕΜ).

Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση των κανονισμών, σύμφωνα με τις πρόνοιες του Κανονισμού 40Α του Κανονισμού της Βουλής.

Σκοπός των κανονισμών, οι οποίοι εκδίδονται δυνάμει του άρθρου 11 του περί Κοινοτικών Σχολείων Μέσης Εκπαίδευσης Νόμου της Ελληνικής Κοινοτικής Συνέλευσης, όπως τροποποιήθηκε με τα άρθρα 3(2) και (4) του περί Μεταβιβάσεως της Ασκήσεως των Αρμοδιοτήτων της Ελληνικής Κοινοτικής Συνελεύσεως και περί Υπουργείου Παιδείας Νόμου, είναι η τροποποίηση των υφιστάμενων περί Λειτουργίας των Δημόσιων Σχολείων Μέσης Εκπαίδευσης Κανονισμών, ώστε να διαφοροποιηθούν τα εξεταζόμενα μαθήματα για προαγωγή και απόλυση των μαθητών της Α΄, Β΄ και Γ΄ τάξης των τεχνικών σχολών.

Στο πλαίσιο της εξέτασης των κανονισμών από την επιτροπή ο εκπρόσωπος του Υπουργείου Παιδείας, Αθλητισμού και Νεολαίας επισήμανε ότι η διαφοροποίηση των μαθημάτων εξέτασης για προαγωγή και απόλυση των μαθητών της Α΄, Β΄ και Γ΄ τάξης των τεχνικών σχολών κρίνεται αναγκαία μετά τη λειτουργία νέων κλάδων και ειδικοτήτων στην τεχνική εκπαίδευση, όπως ειδικότερα του κλάδου γεωπονίας στο Λύκειο Σολέας. Η εν λόγω διαφοροποίηση επίσης αναμένεται να βελτιώσει τις διαδικασίες αξιολόγησης των μαθητών στο πλαίσιο των εξετάσεων τετραμήνων, η οποία εφαρμόζεται και στις τρεις τάξεις των τεχνικών σχολών.

Όλοι όσοι παρευρέθηκαν ενώπιον της επιτροπής συμφώνησαν με τους σκοπούς και τις επιδιώξεις των προτεινόμενων ρυθμίσεων.

Η Κοινοβουλευτική Επιτροπή Παιδείας και Πολιτισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των κανονισμών κατά τη συζήτησή τους στην ολομέλεια του σώματος.

Σημειώνεται ότι σε περίπτωση έγκρισης των κανονισμών θα τροποποιηθεί ο τίτλος τους, ώστε να αναφέρονται ως «Οι περί Λειτουργίας των Δημόσιων Σχολείων Μέσης Εκπαίδευσης (Τροποποιητικοί) Κανονισμοί του 2022».

30 Νοεμβρίου 2022

Αρ. Φακ.: 23.03.059.098-2022

ΚΣ/ΠΧ,ΔΔ/ΘΧ